भगत सिंह, राजगुरु अउर सुखदेव के पाती गर्वनर के नामे
मार्च 3, 2012 12:47
एह पाती से जाहिर बा कि फांसी के सजा सुनावल जाने के बाद भगत सिंह के साथी समझ गइल रहे कि भगत सिंह, राजगुरु अउर सुखदेव तीनो के अंग्रेज कवनो कीमत पऽ फांसी पऽ चढ़ा दीहें. अब उनका बचावे के एकही रास्ता रहे-भगत सिंह अउर उनकर सहयोगी गर्वनर से क्षमा याचना करस. एडवोकेट प्राणनाथ मेहता, भगत सिंह के बहुत करीब रहन. 19 मार्च, 1931 के ऊ भगत सिंह से भेंट कऽ के सरकार से क्षमा याचना करे के अर्जी तइयार करे के प्रस्ताव रखले बाकिर अगिला दिन जब प्राणनाथ मर्सी पिटीशन के मसौदा तइयार कऽ के भगत सिंह के लगे पहुंचले तऽ भगत सिंह उनका बतवले कि ऊ गर्वनर के पाती भेज चुकल बाड़े. पढ़ीं ओह पाती के खास अंश.
आदरणीय महोदय,
सेवा में सविनय निवेदन बा कि भारत में ब्रिटिश सरकार के सर्वोच्च अधिकारी-वायसराय एगो विशेष अध्यादेश जारी कऽ के लाहौर षड्यंत्र केस के सुनवाई खातिर एगो विशेष न्यायाधिकारण के स्थापना कइले रहन, जवन अक्टूबर 1930 के हमरा फांसी के सजा सुनवलस. हमरा खिलाफ सबसे बड़ अभियोग ई लगावल गइल बा कि हमनी सम्राट पंचम के खिलाफ युद्ध कइले बानी. न्यायालय के एह निर्णय से दूगो बात साफ हो जाले. पहिला ई कि अंग्रेज जाति अउर भारतीय जनता के बीच युद्ध चल रहल बा. दोसर ई कि हमनी नियमित रूप से ओह युद्ध में हिस्सा लेले बानी. एहनाते हम राजकीय युद्धबंदी हईं. ओइसे एकरा व्याख्या में बहुत सीमा तक अतिश्योक्ति से काम लीहल गइल बा, फेर भी हम ई कहले बिना ना रह सकेनी कि अइसन कऽ के हमरा सम्मानित कइल गइल बा. निकट भविष्य में ई युद्ध अंतिम रूप से लड़ल जाई, तब ई निर्णायक युद्ध होई. साम्राज्यवाद अउर पूंजीवाद कुछ समय के मेहमान बा. एही युद्ध में हम प्रत्यक्ष रूप से भाग लेले बानी. हमरा एह नाते अपना पऽ गुमान बा. एह युद्ध के ना तऽ हमनी शुरू कइनी अउर ना ही ई हमरा जिनगी के साथे खतम हो जाई. हमार सेवा इतिहास के ओह अध्याय खातिर मानल जाई जवना के यतींद्रनाथ दास अउर भगवती चरण के बलिदान खास तौर से उजागर कऽ देलस. इनकर बलिदान महान बा. एह स्थिति में हम युद्धबंदी हईं अउर एही आधार पऽ हम रउआ से मांग करत बानी कि हमरा साथे युद्धबंदियन जइसन ही बर्ताव कइल जाव. हमरा फांसी देवे के बजाए गोली से उड़ा दीहल जाव. अब ई सिद्ध कइल राउर काम बा कि रउरा अपना न्यायालय के निर्णय में केतना विश्वास बा. अपना कार्रवाई द्वारा रउआ एह बात के प्रमाण दीहीं. हम रउआ से सविनय अनुरोध करत बानी कि अपना सेना विभाग के आदेश देईं कि हमरा गोली से उड़ावे खातिर सैनिकन के एगो टोली भेजल जाप.
राउर
भगत सिंह, राजगुरु, सुखदेव
Previous Story
Next Story
awa_Deva mai_Deva bho_Deva san_Deva bho_Deva awa_Deva awa_Deva eng_Latn eng_Latn